Honderde pasiënte ontruim ná brand by hospitaal - Maroela Media
“Niemand is vir rookinaseming behandel nie en geen beserings is weens die brand aangemeld nie,” het Mondli Mvambi, woordvoerder van die departement van gesondheid in die Vrystaat, gesê. Die pasiënte op die vierde verdieping is na die hospitaal se ongevalle-eenheid geskuif nadat die brand omstreeks 05:30 by die Dihlabeng-hospitaal uitgebreek het.
Volgens Mvambi is van die kombuistoerusting beskadig, maar daar is geen ernstige strukturele skade nie. Die oorsaak van die brand is nog nie bekend nie, en die departement wag op die plaaslike brandweer se verslag.
“Die pasiënte is Dinsdagmiddag na hul onderskeie sale teruggeskuif,” het Mvambi gesê. “’n Skoonmaakproses is tans aan die gang om seker te maak dat die kombuis so gou as moontlik weer bruikbaar sal wees.” Die kombuis by die nabygeleë Phekolong-hospitaal en ander kombuise by die Dihlabeng-hospitaal word tans gebruik om etes vir die pasiënte voor te berei.